Georgios Theotokis

Georgios Theotokis (; Korfu, 1844ko otsailaren 8a – Atenas, 1916ko urtarrilaren 13a) greziar politikaria izan zen. Lau aldiz izan zen Greziako lehen ministroa.

Joniako Unibertsitateko Zuzenbide Eskolan ikasi zuen eta 1861ean graduatu zen. Beka bati esker, ikasketak zabaldu zituen Parisko Unibertsitatean, eta Korfura itzuli zenean ababokatu gisa lan egin zuen.

Politikan Alderdi Modernistako (Neoteristikon Komma) kide izan zen. 1879an Korfuko alkate hautatu zuten eta 1883an berriz hautatu zuten. 1885ean kargua utzi zuen Greziako parlamentuko kide aukeratua izan zenean.

1886ko maiatzean Itsas Armadako ministro izendatu zuten eta hiru gerraontzi eraikitzeko agindua eman zuen. Itsas eskolak eta akademiak sortu zituen itsasgizonen prestakuntza hobetzeko. Eliza Gaietarako eta Hezkuntza Publikorako ministro ere izan zen.

Lau aldiz izan zen lehen ministro (1899-1901, 1903ko ekaina, 1903-1904 eta 1905-1909). Bere agintaldian, armada antolatu eta indartu zuen, Mazedoniaren aldeko Borrokan laguntza eskaini zuen eta kanpo-politika lasaia mantendu zuen Balkanetako Gerren aurreko garaian.

Kategoria:Greziako abokatuak
Kategoria:Greziako lehen ministroak
Kategoria:Hezkuntza ministroak